SKRIFTLIG FORESPØRGSEL E-2650/00

af María Sornosa Martínez (PSE) til Kommissionen

(1. august 2000)

Om: Nye relevante oplysninger om miljørisiciene ved vandoverførslen fra floden Júcar til floden Vinalopós i Valencia, Spanien

I forespørgsel E-0819/00(1) orienterede undertegnede Kommissionen om de alvorlige miljørisici, som planen om vandoverførsel fra Júcar til Vinalopó medfører for den fredede fauna og flora i området. Konkret vil anlægsarbejdet ifølge den seneste rapport fra den spanske ornitologforening, SEO, berøre bestandene af europæiske slangeørne, kongeørne, høgeørne, dværgørne, vandrefalke, kongeugler og alpekrager, som er beskyttede i henhold til bilag I i direktiv 79/409/EØF(2).

Ifølge SEO vil anlægsarbejdet i forbindelse med vandoverførslen mindske bestandene på grund af støvet fra arbejdet, den menneskelige aktivitet, ændringen af jordbunden, den delvise afskovning, ændringen af flodernes løb osv. Alle disse forhold vil få særligt skadelige virkninger for Nationalparken i Albufera (zone ZEPA 159), som får vand fra Júcar (som forklaret i den tidligere forespørgsel).

Desuden bekræfter en ny rapport med titlen Investigación Hidrogeológica y Normas de Explotación de los Acuíferos del Macizo del Caroig, som kan konsulteres i den hydrografiske forening Confederación Hidrográfica del Júcar, at der ikke findes overskydende vand, hvilket var begrundelsen for at lave overførslen. Det formodes i rapporten, at man med den nuværende linjeføring gennem Caroigmassivet ønsker i fremtiden at udnytte grundvandet til at forsyne nye boligområder ved Alicantes kyst, som allerede nu lider under vandmangel, og hvor efterspørgslen efter vand i tilfælde af udvidelse vil blive endnu større.

Kommissionen forklarede i sit svar på ovennævnte forespørgsel (dateret 16. maj), at den endnu ikke kunne tage stilling til, om projektet om vandoverførsel fra Júcar til Vinalopó ville blive finansieret med EF-midler.

Har Kommissionen kendskab til indholdet af de to rapporter, der henvises til i denne forespørgsel?

Har Kommissionen godkendt nogen form for støtte til de pågældende anlægsarbejder?

Hvorledes påtænker Kommissionen at sikre beskyttelsen af de ovenfor anførte fuglearter, som er omfattet af bilagene til direktiv 79/409/EØF?

Hvilke foranstaltninger vil Kommissionen træffe for at undgå, at det beskyttede område Parque de la Albufera berøres?

(1) EFT C 53 E af 20.2.2001, s. 29.

(2) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(9. oktober 2000)

Kommissionen har ikke kendskab til indholdet af de to nævnte rapporter.

Kommissionen skal påpege, at den er i færd med at undersøge miljøvirkningerne af vandoverførselsprojektet Júcar-Vinalopó som led i behandlingen af en klage over de omtalte forhold.

Kommissionen har undersøgt de forhold, der er fremført af klageren og det ærede medlem. Den har henvendt sig til de spanske myndigheder for at få deres kommentarer til det nævnte projekt. Den har udbedt sig bemærkninger til anvendelsen i det konkrete tilfælde af Rådets direktiv 79/409/EØF(1) af 2. april 1979 om beskyttelse af vilde fugle.

De modtagne støtteansøgninger til fordel for Comunidad Valenciana, der vedrører den kommende programmeringsperiode under strukturfondene (operationelt program samt projekter under Samhørighedsfonden), indeholder ingen reference til det nævnte projekt. Dette projekt vil følgelig ikke indgå i første programmeringsfase vedrørende denne region. Uanset dette vil Kommissionen ved analysen af programmet og projekterne og inden godkendelsen heraf tage hensyn til, hvorvidt Fællesskabets miljølovgivning er overholdt.

(1) EFT L 103 af 25.4.1979, s. 1.